藏春峽 詠歸堂
作者：楊時
朝代：宋

paragraphs: 結廬東山阿，屹然俯全閩。
下有黄龍淵，浮光抱層雲。
彼美谷口翁，杖策來往頻。
明月自爲友，顧影相爲鄰。
擷芷佩芳蘭，不與麋鹿羣。
虛堂發輝素，黄卷日相親。
采薇芼晨羹，弋鳬侑清樽。
曝日負巖竇，爲童浴溪濆。
微吟曳雙屐，踏破青苔紋。
歸與自樂只，此意將誰論。
點狂聖所與，聊欲繼餘芬。